Diari Oficial de la Generalitat Valenciana


Sumari del DOGV 7485, del 13-03-2015 (2015/2164)

RESOLUCIÓ de 27 de febrer de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 05/15-AIA Carlet.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7485

Data del DOGV
:   13-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2164


Data del document
:   27-02-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Carlet
    * impacte ambiental

RESOLUCIÓ de 27 de febrer de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 05/15-AIA Carlet. [2015/2164]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual establix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Únic  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 05/15-AIA Carlet.  
  
«Informe d'impacte ambiental  
Expedient: 05/2352-JNZ.  
Títol: Ronda Oest de Carlet.  
Autoritat substantiva: Direcció General d'Obres Públiques, Projectes Urbans i Habitatge.  
Localització: terme municipal de Carlet.  
El dia 2 de febrer de 2015 té entrada en la Direcció General d'Avaluació Ambiental i Territorial sol·licitud de l'òrgan substantiu sobre si el projecte de Ronda Oest de Carlet queda o no sotmés a avaluació d'impacte ambiental. Per a dilucidar la qüestió es remet a la documentació ambiental que es troba en l'expedient 266/9477-HTT que és un antecedent del present expedient, incoat a instàncies de l'empresa TYPSA, encarregada de la redacció del projecte. Es tracta d'un document ambiental que inclou els antecedents, l'anàlisi de la normativa ambiental aplicable i la tipificació ambiental, les característiques de l'actuació, el diagnòstic territorial i ambiental de l'entorn afectat, l'anàlisi dels impactes potencials en el medi ambient, la relació de les mesures necessàries per a previndre o corregir els efectes que les dites accions poden tindre sobre el medi i el seguiment del compliment de les mencionades mesures.  
Objecte  
Les obres consistixen en l'execució de la variant de la CV-50 que travessa el nucli urbà de Carlet, generant molèsties al trànsit local i de vianants i problemes de seguretat viària en tota la travessia. El traçat projectat de 1.780 m de longitud s'inicia en una rotonda existent fins a connectar amb la CV-50 a l'eixida de Carlet direcció a Catadau. El traçat s'inclou en la seua pràctica totalitat dins de la reserva viària del pla general de Carlet. Discorre per sòl urbanitzable, per la qual cosa quan es desenrotllen les reserves de sòl quedarà incorporada novament en entorn urbà.  
Afeccions ambientals  
El projecte s'ubica en sòl urbanitzable en el municipi de Carlet, amb una longitud d'1,6 km, on els accessos a les futures illes de casa estan previstos per mitjà de 5 glorietes. La secció transversal serà una calçada amb dos carrils de 3,5 m i voreres d'emergència d'1,5 m.   
L'actuació s'ubica a l'oest del nucli urbà, situat entre el riu Sec i el Magre.   
L'ús actual del sòl és agrícola, sense haver-hi afeccions ambientals destacables. No s'encreuen llits d'aigua ni sòl forestal. Uns 500 m del traçat es troben dins del límit del PORN de l'Albufera. Es creua la via pecuària Carrerassa de la Sénia, actualment ja asfaltada.  
Marc normatiu.   
L'avaluació d'impacte ambiental de projectes queda regulada en la data en la qual s'incoa este expedient en la Llei 2/1989, de 3 de març de 1989 d'Impacte Ambiental de la Generalitat Valenciana, els reglaments que la despleguen (Decret 162/1990 i Decret 32/2006, que modifica l'anterior) i la Llei 21/2013, de 9 de desembre, d'avaluació ambiental (d'ara en avant LEA).  
La legislació ambiental tipifica en els seus annexos els projectes que han de ser sotmesos a avaluació d'impacte ambiental. El projecte que és objecte d'esta consulta no està inclòs en els annexos de la legislació autonòmica, al ser una ronda el traçat de la qual s'ha avaluat en el pla general (amb declaració d'impacte ambiental positiva) i no ser preceptiva la informació al públic en municipis amb instrument de planejament urbanístic aprovat (article 34.4 del Reial Decret 1812/1994, de 2 de setembre, pel qual s'aprova el Reglament General de Carreteres). El projecte sí que està inclòs en l'annex II de la legislació estatal, per tractar-se d'una construcció de variant de població, per la qual cosa el projecte queda sotmés a avaluació d'impacte ambiental simplificada.   
  
L'òrgan ambiental determinarà d'acord amb els criteris de l'annex III, i amb les consultes a les administracions afectades, si els aspectes ambientals estan prou considerats i integrats amb la formulació d'un informe d'impacte ambiental o resulta necessari complementar l'avaluació d'impacte ambiental per mitjà de la tramitació del procediment d'avaluació d'impacte ambiental ordinària que conclou amb la formulació de la declaració d'impacte ambiental.  
  
Tramitació  
S'han identificat com a administracions públiques afectades la Subdirecció General de Medi Natural, per la seua competència en el PORN de l'Albufera, i la Unitat de Vies Pecuàries del Servici Territorial de Medi Ambient. No obstant això, no s'ha procedit a la seua consulta, ja que van participar en l'avaluació ambiental del pla general que ja preveia la reserva d'esta ronda.  
Anàlisi del projecte per a determinar la necessitat de sotmetre o no a avaluació d'impacte ambiental ordinària.   
L'anàlisi es realitza tenint en compte els criteris de l'annex III de la LEA.  
Característiques del projecte  
La grandària del projecte és reduït, perquè la longitud de l'actuació és aproximadament 1,78 km. Es tracta de l'execució d'una nova ronda amb 5 glorietes, el traçat de la qual s'inclou totalment en la reserva viària del Pla general de Carlet. La secció projectada és d'un carril per sentit, de 3,5 m d'ample i voreres d'emergència d'1,5 m, amb vorera i carril bici. No s'espera un consum important de recursos naturals ni la generació d'un gran volum de residus, donada l'escassa envergadura del projecte.  
Ubicació dels projectes  
El projecte s'ubica en un entorn agrícola, pròxim al nucli urbà de Carlet. La infraestructura afecta sòl urbanitzable i quedarà incorporada en sòl urbà segons es desenrotlle. El projecte s'ubica en una longitud d'uns 500 m, dins del pla d'ordenació dels recursos naturals de l'Albufera. No obstant això, les actuacions es troben en sòl urbanitzable, on en l'actualitat hi ha un notable grau d'antropització, que es manifesta per la presència d'infraestructures existents, l'abundància de construccions de naus industrials, l'existència de vivendes disperses pel territori i la dominància de cultius agrícoles, la majoria d'ells abandonats i colonitzats per espècies nitròfiles i ruderals.  
  
Característiques del potencial impacte  
No es preveu un increment de trànsit després de l'actuació, per la qual cosa les emissions a l'atmosfera i la contaminació acústica durant la fase de funcionament seran semblants als actuals. Durant la fase d'execució de les obres està previst utilitzar maquinària que s'ajuste a allò que s'ha especificat en el Reial Decret 212/2002, en el qual es regulen els requisits referents a l'emissió que ha de complir la maquinària d'ús a l'aire lliure per a poder ser posada en el mercat. Serà de compliment obligatori allò que s'ha reglamentat sobre la inspecció tècnica de vehicles establida per la Direcció General de Trànsit.  
Està prevista la modelització acústica durant la fase d'execució, i ha de complir els objectius de qualitat acústica per a soroll arreplegats en la Llei 7/2002, de 3 de desembre, de la Generalitat Valenciana, de protecció contra la contaminació acústica.  
Durant la fase de funcionament de la infraestructura s'aconseguirà reduir els impactes negatius sobre les condicions d'assossec de la població resident. En este sentit, es recomana que l'ordenació detallada del sòl urbanitzable tinga en consideració la futura existència de la infraestructura, per a no reproduir els actuals problemes al trànsit local i de vianants i de seguretat viària.  
Per a reduir l'emissió de pols, quan l'obra se situe a menys de 100 m de vivendes es procedirà a efectuar un reg periòdic de les superfícies. La freqüència es determinarà segons les circumstàncies meteorològiques, l'època de l'any i les característiques del terreny.  
La velocitat dels vehicles d'obra es limita a 40 km/h en zones sense asfaltar i a 50 km/h en zones asfaltades.  
Quant a l'afecció a recursos naturals, es considera que el projecte no incidirà de manera negativa sobre els valors ambientals i que el projecte és compatible amb la normativa del PORN. Es delimitarà el perímetre de l'obra per mitjà d'actuacions de jalonament. Abans de l'inici de les obres es definirà exactament la localització de les instal·lacions auxiliars.  
Es durà a terme una campanya d'assajos abans de l'inici de l'obra per a analitzar si la terra vegetal pot ser reutilitzada. Es generarà un volum de 18.000 m³, que s'utiltizaran en les labors de restauració ambiental i integració paisatgística.  
El traçat proposat presenta un volum d'excavació en desmuntada de l'orde de 21803 m³, dels quals 5.800 s'estima que es necessitarà per a la formació d'esplanades en terraplé.  
La resta de material haurà d'emportar-se a un abocador autoritzat o s'estudiarà la possibilitat de reutilitzar les terres en altres obres, segons el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i farcit o amb fins de construcció.  
La formació de les capes de coronació de les esplanades implica la importació d'uns 24.300 m³ de sòl seleccionat, que procedirà de pedreres autoritzades.  
Atesa la proximitat del riu Magre i Sec s'han adoptat mesures correctores per a evitar l'arrossegament de terres al llit durant la fase de construcció. En particular, es procedirà a impermeabilitzar part de les instal·lacions auxiliars (parc de maquinària i punt net) i es comptarà amb una bassa d'arreplega dels efluents del desaigüe, del tipus decantador-separador de greixos. Els greixos i olis extrets de la bassa de separació es gestionaran com a residus perillosos, així com els llots de la bassa de decantació. Durant la fase d'explotació es controlarà el bon funcionament dels sistemes de drenatge de la carretera, incloent-hi la imprescindible neteja de cunetes i es vigilarà la presència de materials en les proximitats dels llits amb risc de ser arrossegats.  
  
Per a evitar l'afecció d'algun exemplar d'interés, amb anterioritat a l'inici dels treballs, es farà un inventari de la presència de tàxons vegetals d'importància per a la conservació i en cas de detectar la presència d'alguna d'estes espècies es procedirà al seu jalonament i protecció. Es proposarà el trasplantament d'aquells exemplars de cítrics, caquis i altres exemplars singulars.  
Es procedirà a la restauració ambiental de les superfícies ocupades per les instal·lacions auxiliars i les glorietes. Els treballs a realitzar en la zona d'instal·lacions auxiliars són la retirada i transport a abocador autoritzat de restes, la descompactació del terreny ocupat, l'estés de terra vegetal i la plantació d'espècies autòctones arbòries com Olea europea (olivera) i Ceratonia siliqua (garrofera).  
En les glorietes es plantaran les anteriors espècies arbòries i massissos arbustius compostos per Chamaerops humilis (margalló) i espècies aromàtiques com Rosmarinus officinalis (romer), Lavandula angustifòlia (lavanda) i Thymus vulgaris (timó). Així mateix es proposa la col·locació de materials inerts compostos per corfa de pi i grava decorativa i una xarxa de reg per goteig.  
Està prevista la continuïtat de camins i la reposició de les infraestructures que s'afecten.  
Es realitzarà una prospecció patrimonial en l'entorn de l'actuació que consistirà en el recorregut a un costat i a l'altre de la carretera, per al qual s'ha presentat permís davant de l'òrgan competent i redactat el projecte d'intervenció.  
El document ambiental ha previst la solució de continuïtat de la via pecuària de la carrerassa de la Sénia i del camí de Villarubia previst en el planejament municipal.  
S'ha previst un programa de vigilància ambiental (d'ara en avant PVA) que garantix el compliment, control i seguiment de les mesures i l'aparició d'impactes. Per a això el promotor nomenarà una direcció ambiental d'obra i el contractista a un responsable tècnic de medi ambient. El PVA es dividix en tres fases clarament diferenciades: controls previs a l'execució de les obres, vigilància durant la fase de construcció i durant la fase de funcionament o explotació. Abans de l'inici de les obres es redactarà un pla de gestió ambiental de l'obra que inclourà les accions que es realitzaran per a complir el PVA. Durant la fase de construcció, es redactaran una sèrie d'informes que justificaran el grau de compliment del PVA.  
Conclusió  
Atesa la magnitud dels impactes previsibles, les característiques i destinació dels terrenys afectats i les mesures preventives i correctores plantejades, s'estima que el projecte no generarà efectes significatius sobre el medi ambient i per tant no cal tramitar un procediment d'avaluació d'impacte ambiental ordinari, sense perjuí del compliment de la normativa i la legislació ambiental i sectorial aplicable.  
  
Consideracions jurídiques  
1. El projecte examinat constituïx un dels supòsits fàctics en els quals resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, de 9 de desembre, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 16 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència sobre avaluació ambiental de plans i programes i de projectes.  
Informe d'impacte ambiental  
Primer  
El projecte de ronda oest de Carlet no té efectes significatius sobre el medi ambient, d'acord amb el que establix l'article 46 i 47 i els criteris establits en l'annex III de la Llei 21/2013, de 9 de desembre, d'avaluació ambiental. Tot això sense perjuí de l'obtenció de les autoritzacions i informes i realització d'estudis que corresponguen d'acord amb la legislació i normativa sectorial, i del seu compliment.  
  
Segon  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Comunitat Valenciana i s'ha d'entendre que això no eximix el promotor de l'obtenció de les autoritzacions que resulten legalment exigibles així com del compliment de tots els preceptes legals que siguen aplicables.  
  
Tercer  
D'acord amb el que disposa l'article 47.4 de la Llei 21/2013, de 9 de desembre, d'avaluació ambiental, el present informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Comunitat Valenciana no s'haguera procedit a l'autorització del projecte en el termini màxim de quatre anys des de la seua publicació.  
Quart  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, el present informe d'impacte ambiental no serà objecte de cap recurs sense perjuí de què, si és el cas procedisquen en via administrativa o judicial davant de l'acte, d'autorització del projecte.  
València, 19 de febrer de 2015.- El director general d'Avaluació Ambiental i Territorial: Juan Giner Corell.»  
  
València, 27 de febrer de 2015.- El director general d'Avaluació Ambiental i Territorial: Juan Giner Corell.